হযরত আমিরে দাওয়াতুল হকের সিলেট ও বিবাড়িয়া সফর  গত ২০/৫/১১ ইং শনিবার দুপুর বারটায় সিলেট খাদিম নগর মাদরাসায়ে মাহমূদুল হাসান-এর ভিত্তি স্থাপন করেন এবং উপস্থিত উলামা ও জনতার উদ্দেশ্যে জরুরী বয়ান পেশ করেন আমিরে দাওয়াতুল হক মুহিউস  সুন্নাহ আল্লামা মাহমূদুল হাসান দা. বা.। হযরত তাঁর বয়ানে বলেন, হুযুর সাল্লাল্লাহু আলাইহি ওয়াসাল্লাম-এর সামনে কোন পেরেশানি এলে নামায পড়ে আল্লাহর কাছে হাত তুলতেন। আল্লাহ তায়ালা বান্দার চোখের পানিকে খুব পছন্দ ও মূল্যায়ন করেন। আমাদের কান্না আসে না কেন? কারণ হলো আমাদের বাইরের চোখে তো আখেরাতকে দেখি না, আবার দিলের চোখও বন্দ। দিলের চোখ খোলার জন্যই এসেছিলেন হুযুর সাল্লাল্লাহু আলাইহি ওয়াসাল্লাম! দ্বীন মানা বড় সহজ। আল্লাহকে খুশি করা বেশি কঠিন কাজ নয়। আমাদের দৈনন্দিন কাজগুলো যদি সুন্নত মোতাবেক হয় তাহলে আল্লাহ ও রাসূল খুশি  হয়ে যাবেন। হযরত আরো বলেন, মাদরাসা হলো আল্লাহর সন্তুষ্টি অর্জনের ফ্যাক্টরি। এই ফ্যাক্টরিতে আল্লাহর সন্তুষ্টি লাভ করার কাজ করা হয় ও শিক্ষা দেয়া হয়। একটি পশুকেও বিনা কারণে কষ্ট দিলে আল্লাহ অসন্তুষ্ট হন, তাহলে মানুষকে কষ্ট দিলে কেমন অসন্তুষ্ট হন! এভাবেই আল্লাহর সন্তুষ্টি ও অসন্তুষ্টিকে সামনে রেখে যদি শিক্ষার্থীদেরকে সকল কিছু শিক্ষা দেয়া হয়, তাহলেই তারা প্রকৃত মানুষ হবে। জঙ্গী, সন্ত্রাসী হওয়ার সুযোগ কোথায় তার?  দেশের জাতীয় শিক্ষানীতি প্রণয়নে আল্লাহর সন্তুষ্টি-অসন্তুষ্টির বিন্দু পরিমাণ লক্ষ রাখা হয়নি। তাহলে  এ নীতির আলোকে শিক্ষা নিয়ে মানুষ কি আদৌ মানুষ হতে পারবে?  জোহরের নামাযের পর হযরত সেখান থেকে রওয়ানা হয়ে দেশের ঐতিহ্যবাহী মাদরাসা জামেয়াতুস সুন্নাহ বিজেশ্বর বিবাড়ীয়ায় তাশরিফ আনেন। সেখানে রাত ৯টা থেকে নিয়ে ১১টা পর্যন্ত বুখারী শরীফের দরস প্রদান করেন। এরপর রাতেই হযরত ঢাকায় ফিরে আসেন।  গত ২৫/৫/১১ ইং রোজ বুধবার নারিন্দা মহেশচন্দী জামে মসজিদে মজলিসে দাওয়াতুল হকের মাসিক ইস্তেমা অনুষ্ঠিত হয়। এতে প্রধান অতিথি হিসাবে অংশগ্রহণ করেন হযরত ওয়ালা হারদুয়ী রহ.-এর সুযোগ্য খলীফা যাত্রাবাড়ী মাদরাসার নায়েবে মুহতামিম হযরত  মাওলানা আনওয়ারুল হক সাহেব দা. বা.। তিনি সেখানে সুন্নতের গুরুত্ব নিয়ে জরুরী আলোচনা করেন।  গত ১৫/৫/১১ইং রোজ রবিবার মজলিসে দাওয়াতুল হকের মাসিক ইজতেমা বাইতুন নূর জামে মসজিদে অনুষ্টিত হয়। এতে প্রধান অতিথি হিসেবে অংশগ্রহণ করেন আমীরে দাওয়াতুল হক মুহিউস সুন্নাহ হযরত মাওলানা মাহমূদুল হাসান সাহেব দা. বা.। হযরত সেখানে গুরুত্বপূর্ণ বয়ান পেশ করেন।  গত ২০/৫/১১ইং রোজ শুক্রবার মজলিসে দাওয়াতুল হকের মাসিক ইজতেমা হযরত মাওলানা আনওয়ারুল হক সাহেবের সভাপতিত্বে যাত্রাবাড়ী মাদরাসায় অনুষ্ঠিত হয়। হযরত সেখানে আলেম সমাজ ও  ইমাম মুয়াযযিনের উদ্দেশ্যে গুরুত্বপূর্ণ বয়ান পেশ করেন।  গত ১৩/৫/১১ ইং শুক্রবার সকাল ৮টায় ধানমন্ডিতে দাওয়াতুল হক বাংলাদেশের মজলিসুল উমারার এক পরামর্শ মজলিস আমীরে দাওয়াতুল হক মুহিউস সুন্নাহ শাইখুল ইসলাম হযরত মাওলানা মাহমূদুল হাসান সাহেবের সভাপতিত্বে অনুষ্ঠিত হয়। এতে দাওয়াতুল হকের কাজকে এগিয়ে নিয়ে যাওয়ার বিষয়ে জরুরী সিদ্ধান্ত গৃহিত হয়।  গত ১৭/৫/১১ ইং শুক্রবার সকাল ৮টায় ধানমন্ডিতে দাওয়াতুল হক বাংলাদেশের মজলিসুল উমারার এক পরামর্শ মজলিস আমীরে দাওয়াতুল হক মুহিউস সুন্নাহ শাইখুল ইসলাম হযরত মাওলানা মাহমূদুল  হাসান সাহেবের সভাপতিত্বে অনুষ্ঠিত হয়। এতে দাওয়াতুল হকের বিভিন্ন বিষয়ে আলোচনা হয়।  নিয়মিত প্রোগ্রাম  গত ১৯/৫/১১ইং বৃহস্পতিবার বাদ মাগরিব যাত্রাবাড়ী মাদরাসা জামে মসজিদে তাফসীর অনুষ্ঠিত হয়। তাফসীর পেশ করেন আমীরে দাওয়াতুল হক মুহিউস সুন্নাহ শাইখুল ইসলাম হযরত মাওলানা মাহমূদুল হাসান দা. বা.। বাদ ইশা জামেয়ার দফতরে আসাতিযা, সালেকীন ও ছাত্রদের উদ্দেশ্যে আত্মশুদ্ধি মূলক বয়ান পেশ করেন।  গত ২৬/০৪/১১ ইং বৃহস্পতিবার বাদ মাগরিব যাত্রাবাড়ী মাদরাসা জামে মসজিদে তাফসীর অনুষ্ঠিত হয়।  তাফসীর পেশ করেন আমীরে  দাওয়াতুল হক মুহিউস সুন্নাহ শাইখুল ইসলাম হযরত মাওলানা মাহমূদুল হাসান দা. বা.। বাদ ইশা মাসিক শবগুজারী অনুষ্ঠিত হয়। তিনি সালেকীনদের উদ্দেশ্যে জামেয়ার দফতরে মুল্যবান নসীহত পেশ করেন।  গত ০৬/০৫/১১ ইং শুক্রবার বাদ ফজর নিয়মিত মাসিক ইসলাহী প্রোগ্রাম কলতাবাজার আল মুঈন মাদরাসায় বাদ ফজর অনুষ্ঠিত হয়। এতে গুরুত্বপূর্ণ নসীহত পেশ করেন মুহিউস সুন্নাহ দা. বা.। মজলিশ শেষ করে তিনি যাত্রাবাড়ী মাদরাসা জামে মসজিদে জুমার নামায আদায় করান। বাদ জুমা মাদারাসার দফতরে উপস্থিত মুসল্লীদের উদ্দেশ্যে জ্ঞানগর্ভ আলোচনা পেশ করেন এবং বাদ  মাগরিব সালাউদ্দিন ভবন মসজিদে গুরুত্বপূর্ণ বয়ান পেশ করেন।  গ্রন্থনা : মাওলানা মুহাম্মাদ সুহাইল